T L A Č O V Á S P R Á V A

**Titul výstavy:**  Exitable Boy, They All Said
**Vystavujúci autor:** Roman Bicek **Miesto konania:** Galéria Jána Koniarka v Trnave, Synagóga – Centrum súčasného umenia - veže, Halenárska 2, Trnava
**Kurátor:**  PhDr. Vladimír Beskid
**Otvorenie výstavy:** 23.3.(Št) 2022 o 18:00

Výstava Romana Biceka (1981) v prirodzenom priestore veží trnavskej synagógy prináša maliarsku koláž plátien, na ktorých prevládajú aktuálne, provokatívne a pálčivé témy na rozličných formátoch malieb. Bicek osobitým spôsobom modeluje naše súčasné „glocal“ problémy post-covidového obdobia a premieta ich znovu na maliarske plátno. Autor ostro tlmočí globálne a lokálne situácie. Čerpá z internetových stránok, populistických výrokov, pop kultúry, reklamy a vlastných zážitkov a komentárov.

Ide o vizuálnu rešerš antagonizmov, stereotypov, aj otázky nacionalizmu, klérofašizmu, či kolonializmu. Ide o naformátovanie kritických a krízových statusov, kde sa objavujú svetoví lídri, filmoví hrdinovia, mocní bieli muži až po osobné retrozáznamy – zobrazenie bežných situácií z betónovej Petržalky – nevľúdne paneláky, opustené detské preliezky, odpadové koše, vyhodené hračky a pod. Zboku sa prizerá vlastný autoportrét ako bábika v rukách mocnej ženy a je „zarámovaný“ nájdenými nápismi „Roman“. V týchto dielach prevláda nadsádzka, irónia, vtip, grotesknosť až karikatúra našej súčasnosti. Jednotlivé maľby predstavujú kontrolované improvizácie, otvorené obrazové polia, kde vidíme nové nátery, nové obsahy, či nové nasvietenie starých rán a problémov.

 Nakoniec v prípade štyridsiatnika Romana Biceka ide aj o ojedinelý spôsob maľby – drsný, neučesaný, expresívny, čo podčiarkuje potrebu zneistenia, či spochybňovania tzv. dobrej maľby (bad painting). Aj inštalovanie malieb zodpovedá trochu surovému, „punkovému“ prostrediu, využívajúc pouličné nahustenie malieb, zavesenie rozrolovaných plátien, či napojenie sa na ponechané nástenné nápisy a odkazy. Samotný názov výstavy je podľa rovnomennej piesne amerického speváka Warrena Zevona, čo dodáva trochu temný náboj pre toto rebelantské maliarske vystúpenie rozhnevaného, vznetlivého muža „ako všetci hovoria“...

Výstava potrvá do 11. júna 2023.

Mgr. Art. Roman Bicek ArtD. (narodený 1981 v Bratislave), žije a tvorí v Bratislave. Absolvoval štúdia: 2001-08 - VŠVU Bratislava (4. ateliér prof. Ivana Csudaia); 1999-2000 – Wimbledon School of Art, Londýn; Aktuálne samostatné výstavy: 2022 – Glueck muss man haben, Galéria Sumec ŠD Bratislava; 2021 – What´s the point, Ateliér XIII Bratislava; 2020 – Reason is treason, Photoport Bratislava; 2016 – Bohemian Crystal, AM180 Praha; viac info: <https://www.instagram.com/roman.bicek>